CELEX: 62017TN0245
Language: el
Date: 2017-04-24 00:00:00
Title: Υπόθεση T-245/17: Προσφυγή της 24ης Απριλίου 2017 — ViaSat κατά Επιτροπής

3.7.2017   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 213/33
            
         Προσφυγή της 24ης Απριλίου 2017 — ViaSat κατά Επιτροπής
   (Υπόθεση T-245/17)
   (2017/C 213/45)
   Γλώσσα διαδικασίας: η αγγλική
   
      Διάδικοι
   
   
      Προσφεύγουσα: ViaSat, Inc. (Carlsbad, Καλιφόρνια, Ηνωμένες Πολιτείες) (εκπρόσωποι: E. Righini, J. Ruiz Calzado και A. Aresu, δικηγόροι)
   
      Καθής: Ευρωπαϊκή Επιτροπή
   
      Αιτήματα
   
   Η προσφεύγουσα ζητεί από το Γενικό Δικαστήριο:
   
               —
            
            
               να κρίνει την προσφυγή παραδεκτή·
            
         
               —
            
            
               να διαπιστώσει την παράλειψη της Επιτροπής, κατ’ εφαρμογήν του άρθρου 265, παράγραφος 3, ΣΛΕΕ·
            
         
               —
            
            
               επικουρικώς, να ακυρώσει, εν όλω ή εν μέρει, κατ’ εφαρμογήν του άρθρου 263, παράγραφοι 2 και 4, ΣΛΕΕ, την απόφαση της Επιτροπής η οποία περιέχεται σε δύο αποσταλείσες στην προσφεύγουσα επιστολές της 14ης και της 21ης Φεβρουαρίου 2017·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι και κύρια επιχειρήματα
   
   Προς στήριξη της προσφυγής της, η προσφεύγουσα προβάλλει τρεις λόγους.
   
               1.
            
            
               Ο πρώτος λόγος, ο οποίος προβάλλεται προς στήριξη της προσφυγής κατά παραλείψεως, αντλείται από παράλειψη εκ μέρους της Επιτροπής να εκδώσει απόφαση η οποία να αποτρέπει διαφορετική χρήση της Ζώνης των 2 GHz
               
                           —
                        
                        
                           Η Επιτροπή παρανόμως παρέλειψε να αποφασίσει ότι η χρήση ραδιοφάσματος για κινητές δορυφορικές υπηρεσίες των 2 GHz σε επίγειο, κατά κύριο λόγο, δίκτυο συνιστά θεμελιώδη αλλαγή στη χρήση της Ζώνης των 2 GHz η οποία είναι εναρμονισμένη και προκηρύσσεται σε επίπεδο Ευρωπαϊκής Ένωσης μέσω διαδικασίας διαγωνισμού. Η Επιτροπή έπρεπε να αναλάβει την ευθύνη και να ενεργήσει προς έκδοση αποφάσεως προκειμένου να εμποδίσει τις εθνικές ρυθμιστικές αρχές (στο εξής: ΕΡΑ) να χορηγήσουν άδεια χρήσεως της Ζώνης των 2 GHz στην Inmarsat κυρίως για σκοπούς αέρος-εδάφους, αντί, κατά κύριο λόγο, για δορυφορικό δίκτυο κινητών δορυφορικών υπηρεσιών (στο εξής: MSS) σύμφωνα με τις αποφάσεις της Ευρωπαϊκής Ένωσης περί των MSS.
                        
                     
         
               2.
            
            
               Ο δεύτερος λόγος, ο οποίος προβάλλεται προς στήριξη της προσφυγής κατά παραλείψεως, αντλείται από παράλειψη εκ μέρους της Επιτροπής να λάβει μέτρα προκειμένου να αποτρέψει τον κατακερματισμό της εσωτερικής αγοράς
               
                           —
                        
                        
                           Η Επιτροπή υποχρεούται να ασκεί τις αρμοδιότητές της προκειμένου να αποτρέπει τον κίνδυνο κατακερματισμού της εσωτερικής αγοράς πανευρωπαϊκών κινητών δορυφορικών υπηρεσιών οι οποίες παρέχουν καθολική συνδεσιμότητα, κίνδυνος ο οποίος θα προκαλούνταν αν κάποιες ΕΡΑ αποφάσιζαν –αυτεπαγγέλτως– να επιτρέψουν σε ορισμένη εταιρία να χρησιμοποιήσει τη Ζώνη των 2 GHz για νέο σκοπό. Συγκεκριμένα, η παράλειψη ασκήσεως του εν λόγω καθήκοντος σε απάντηση επί της επιστολής της προσφεύγουσας περί του αιτήματός της προς λήψη μέτρων και τα αιτήματα των ΕΡΑ προς παροχή κατευθυντήριων γραμμών έχουν αυξήσει τον κίνδυνο να χορηγήσουν κάποια κράτη μέλη άδεια χρήσεως της Ζώνης των 2 GHz για νέους σκοπούς.
                        
                     
         
               3.
            
            
               Ο τρίτος λόγος, ο οποίος προβάλλεται επικουρικώς προς στήριξη της προσφυγής ακυρώσεως, αντλείται από σφάλματα ερμηνείας.
               
                           —
                        
                        
                           Η απόφαση της Επιτροπής η οποία περιέχεται στις προαναφερθείσες επιστολές της 14ης και της 21ης Φεβρουαρίου 2017 πρέπει να ακυρωθεί, επειδή η Επιτροπή ερμήνευσε εσφαλμένως i) τις διατάξεις οι οποίες καθορίζουν τις εξουσίες της στον τομέα της εναρμονίσεως του ραδιοφάσματος των MSS· ii) το εύρος του καθήκοντός της προς εξασφάλιση της πλήρους τηρήσεως των εφαρμοστέων επί της παρούσας υποθέσεως γενικών αρχών του δικαίου της Ένωσης στον τομέα των δημοσίων συμβάσεων· iii) τα καθήκοντά της προς αποτροπή αποκλίσεως μεταξύ των αποφάσεων των κρατών μελών και προς διασφάλιση του ότι δεν κατακερματίζεται η εσωτερική αγορά πανευρωπαϊκών κινητών δορυφορικών υπηρεσιών οι οποίες παρέχουν καθολική συνδεσιμότητα, και iv) το εύρος του καθήκοντός της καλόπιστης συνεργασίας προς παροχή συνδρομής στα κράτη μέλη κατά την εκτέλεση των απορρεόντων από τις Συνθήκες καθηκόντων τους.